બે એક દિવસમાં તો ઘરનું વાતાવરણ ફરી ગયું. રોમાએ પેરીસ જવું એ વાત પર હવે સહુ કોઈ ખુશ હતા. પત્રવ્યવહાર થઇ ચૂક્યો હતો, એક છેલ્લો ઇન્ટરવ્યુ બાકી હતો જે માટે રૂબરૂ પેરીસ જવાનું હતું એની તડામાર તૈયારી ચાલી રહી હતી. જો એડમિશન મળી ગયું તો પછી રોમાએ ત્યાં જ રહી જવાનું હતું. હોસ્ટેલની લાઈફ, રોજીંદો સરસામાન, નવાં કપડાં, નવી ચીજવસ્તુઓ… માધવીને ઘડીભરની ફૂરસદ નહોતી. સહુ કોઈ ખુશ હતા, ખુશી જો કોઈનું સરનામું ભૂલી ગઈ હોય તો તે હતો રિયાનો ચહેરો.